ગઈ કાલની તેમની મુલાકાત બાદ સમાધાન ફોર્મ્યુલા આગળ વધારવાના ભાગરૂપે પાસ, એસપીજી અને પાટીદાર સમાજના અગ્રણીઓની કમિટી બનાવવા માટેનાં નામો નિશ્ચિત કરાયાં છે. જેમાં પાસના હાર્દિક સહિતના ૬ અગ્રણીઓ, એસપીજીના લાલજી પટેલ સહિત ૬ ઉમેદવારો તેમજ સામાજિક સંસ્થાઓના પાટીદાર સમાજના અગ્રણીઓનો સમાવેશ કરાયો છે. પાસના આગેવાનોમાં જેલવાસ ભોગવી રહેલા આગેવાનોનો કમિટીમાં સમા‍વેશ કરાયો છે. ઉપરાંત સૌરાષ્ટ્ર, સુરત, નવસારી, અમરેલી, અમદાવાદ, મહેસાણા સહિત રાજ્યભરના પાટીદાર આગેવાનોને કમિટીમાં સ્થાન આપીને બેલેન્સ કરવામાં આવ્યું છે. પાટીદાર અનામતના જેલવાસ ભોગવી રહેલા નેતાઓ ચિરાગ પટેલ, દિનેશ બાંભણિયા, કેતન પટેલે લખેલો પત્ર પાટીદાર અગ્રણીઓ અને અાગેવાનોના વાલીઓએ ગઈ કાલે આનંદીબહેન પટેલને સુપરત કર્યો હતો અને સમાધાનની ફોર્મ્યુલાની શરૂઆત કરવાની તૈયારી બતાવી હતી. આજે નિશ્ચિત કરવામાં આવેલાં તમામ નામોની આખરી યાદી સાથેની કમિટીની રચના બાબતે ફરી આનંદીબહેન પટેલને એક પત્ર બપોર પછી આપવામાં આવશે.